04.11 . 2020 Оспорвана надпревара на президентските избори в САЩ . Кой ще е новият президент на Америка ще стане ясно след преброяването на бюлетините в няколко важни щата . Към този момент Кандидатът на републиканците Доналд Тръмп води в ключовите щати Флорида , Джорджия и Тексас , а опонентът му Джо Байдън – в Айова и Аризона . До момента обаче нито Тръмп , нито Байдън имат 270 - те електорални гласа , необходими за спечелване на изборите за Белия дом . Тръмп печели със сигурност и вота в Кентъки , Канзас , Луизиана , Уайоминг , Западна Вирджиния , Южна Каролина , Алабама , Мисисипи , Тенеси , Оклахома , Арканзас , Южна Дакота и Небраска . Опонентът му от демократите Джо Байдън надделява в Колорадо , Ню Мексико , Върмонт , Вирджиния , Роуд Айланд , Ню Йорк , Ню Джърси , Масачузетс , Мериленд , Илинойс , Делауер , Кънектикът и Федерален окръг Колумбия . Вотът в колебаещи се щати все още не може да бъде категорично прогнозиран . В началото Джо Байдън водеше в редица от тях , но към края на гласуването Доналд Тръмп започна да скъсява дистанцията . Макар социологическите проучвания да даваха сериозна преднина на Байдън по време на кампанията , президентът Тръмп успя да скъси дистанцията в дните преди вота . Към момента не се знае кой ще бъде следващият президент на САЩ . Продължава битката за Сената . Освен президент , американците гласуват и за своите представители в двете камари на Конгреса . Очаква се демократите да запазят мнозинството си в Камарата на представителите . Избирателите ще излъчат всички 435 представители в Долната камара на Конгреса . В този вот се избират и част от сенаторите . В момента републиканците имат мнозинство в Горната камара на Конгреса . Не е ясно обаче дали ще го запазят . Въпреки притесненията от крайни реакции , общите избори в САЩ се проведоха в спокойна обстановка , без забележими нередности .